Na osnovu člana 7 Zakona o upravljanju i unutrašnjim kontrolama u javnom sektoru („Službeni list CG“, broj 75/18), člana 6 Pravilnika o načinu i postupku uspostavljanja i sprovođenja finansijskog upravljanja i kontrole („Službeni list CG“, broj 37/10) i Zakona o državnoj imovini („Službeni list CG“, br. 21/09, 40/11) v.d. sekretarke Sekretarijata za imovinu Opštine Tuzi, donosi

**INTERNO UPUTSTVO**

**ZA**

**POSTUPANJE PO PREDMETIMA U ODJELJENJU ZA ZASTUPANJE**

**Član 1**

Ovim uputstvom propisuje se način postupanja po predmetima u Sekretarijatu za imovinu- Odjeljenje za zastupanje (u daljem tekstu: Sekretarijat).

**Član 2**

Izrazi koji se u ovom uputstvu koriste za fizička lica u muškom rodu podrazumijevaju iste izraze u ženskom rodu.

**Član 3**

Nakon zvaničnog prijema presuda, rješenja i podnesaka (tužbe, rješenja donijetog u sudskom i upravnom postupku, rješenja o izvršenju, zahtjeva...) u pisarnici Opštine Tuzi (u daljem tekstu: Opštine) predmet se zavodi i dodjeljuje mu se djelovodni broj. Nakon čega se isti proslijeđuje Sekretarijatu gdje se zavodi kroz interne knjige.

**Član 4**

Sekretar Sekretarijata zadužuje predmetom Zaštitnika imovinsko-pravnih interesa ili lice koje je ovlašćeno da zastupa Opštinu radi preduzimanja adekvatnih pravnih radnji u cilju zaštite prava i interesa Opštine.

**Član 5**

Zaštitnik imovinsko-pravnih interesa ili lice koje je ovlašćeno da zastupa Opštinu, dužan je da preduzima sve pravne radnje predviđene pozitivnim pravnim propisima u cilju zaštite imovinskih prava Opštine kao što su: dostavljanje odgovora na tužbu u zakonom predviđenom roku; ulaganje žalbe na prvostepenu odluku suda i organa uprave; ulaganje žalbe na rješenje donijeto u sudskom i upravnom postupku; ulaganje vanrednih pravnih ljekova na odluke donijete u drugom stepenu; ulaganje prigovora na rješenje o izvršenju; pokretanje upravnog spora; podnošenje tužbe kao i ostale radnje neophodne za postizanje uspjeha u sporu pred nadležnim organima.

**Član 6**

Ukoliko postupajući u predmetu Zaštitnik imovinsko-pravnih odnosa ili lice koje je ovlašćeno da zastupa Opštinu nađe da je cjelishodno, opravdano i u interesu Opštine da odustane od tužbenog zahtjeva ili uloženog pravnog lijeka (žalbe, revizije, prigovora...) ili postigne poravnanje, navedenu radnju može izvršiti uz pismenu saglasnost predsjednika Opštine ako vrijednost spora ne prelazi iznos od 30.000,00 eura, a za veću vrijednost spora u skladu sa članom 54 Zakona o državnoj imovini.

**Član 7**

Nakon pravosnažnog odnosno konačnog riješenja predmeta, isti se dostavlja pisarnici radi arhiviranja.

**Član 8**

Ovo uputstvo stupa na snagu danom donošenja.

Broj: 09-032/21-1533

Tuzi, 10. februar 2021. godine

  **V.D. SEKRETARKE,**

 **Elvisa Redžematović**

 \_\_\_\_\_\_\_\_\_\_\_\_\_\_\_\_\_\_\_\_